[{"text_idx": "#000007", "text": "Bob bore rhoddir ein golchiad haidd brag ni ein hunain yn ein pair copr unigryw. Wrth i\u2019r ste\u0302m gynhesu\u2019r hylif mae\u2019n dechrau ffrwtian ac mae\u2019r anwedd yn codi i golofn gopr uwchben y distyllbair. Mae nifer o blatiau tyllog yn y golofn ac mae\u2019r anwedd yn cyddwyso ar y pla\u0302t cyntaf cyn dychwelyd i\u2019r distyllbair."}, {"text_idx": "#000008", "text": "Wrth i\u2019r broses barhau, mae\u2019r anwedd yn cyrraedd yr ail bla\u0302t ... ac yn y blaen, cyn anweddu a disgyn yn o\u0302l i\u2019r distyllbair; a phob cam yn troi\u2019r gwirod yn llyfnach, yn feddalach ac yn fwy coeth na chynt. Maes o law mae\u2019r gwirod yn cael ei dynnu o\u2019r seithfed pla\u0302t ar yr ail golofn a\u2019i bibellu i mewn i\u2019n diogell wirod wydr (gweler y llun uchod) lle y mae\u2019n cyrraedd, yn llythrennol fesul tropyn, yn ystod y dydd."}, {"text_idx": "#000012", "text": "\"Dw\u0302r pur mwynol a\u2019r casgenni bourbon gorau...\""}, {"text_idx": "#000013", "text": "Dylanwadir ar nodweddion unigol wisgi brag gan nifer o ffactorau gwahanol. Mae\u2019r rhain yn cynnwys math ac ansawdd yr haidd brag a ddefnyddir, ffynhonnell y dw\u0302r a chynllun a gweithrediad y distyllbair. Fodd bynnag, mae llawer o\u2019r blas \u2013 a\u2019r lliw terfynol \u2013 yn dibynnu ar y math o gasgenni pren a ddefnyddir ar gyfer aeddfedu."}, {"text_idx": "#000014", "text": "Mae arddull gynhenid Penderyn yn deillio o\u2019r defnydd o ddau fath o gasgenni. Ar gyfer yr aeddfedu cychwynnol rydym yn defnyddio casgenni bourbon gorau a ddewisir a\u0302 llaw ac i orffen y wisgi rydym yn ei drosglwyddo i farilau barrique Portiwgeaidd a ddefnyddiwyd cyn hynny i aeddfedu gwin Madeira cyfoethog. Mae pob casgen yn cael ei gwylio yn ofalus a\u2019i harogli\u2019n rheolaidd nes bod y coed wedi rhoi ei flas llawn i\u2019r wisgi a bod hwnnw\u2019n berffaith."}, {"text_idx": "#000015", "text": "Mae\u2019n eiliad sy\u2019n gofyn am fanylder cain y synhwyrau dynol i benderfynu arni, ac mae\u2019n dau ddistyllwr, Laura ac Aista, yn hynod fedrus yn y maes hwn. Rydym yn chwilio am y casgenni gorau o ddistyllfeydd gorau Tennessee a Kentucky. Mae cyfran uchel yn dechrau eu bywyd yn Buffalo Trace, a gydnabyddir yn eang fel un o\u2019r bourbons gorau yn y byd. Rydym yn defnyddio casgenni gan Evan Williams hefyd, sydd o ansawdd tebyg. Un o orllewin Cymru oedd Evan Williams a ddechreuodd ddistyllu ym 1783, ac felly caiff ei ystyried yn un o sylfaenwyr diwydiant Bourbon America."}, {"text_idx": "#000016", "text": "Mae gennym berthynas arbennig gydag un o\u2019r gweithfeydd cowper gorau sy\u2019n cyflenwi\u2019r tai Madeira gorau. Mae Madeira yn win melys, cymhleth hynod o brin a gynhyrchir ar yr ynys o\u2019r un enw\u2019n unig. Gall gael ei heneiddio am gan mlynedd a mwy. O dipyn i beth, bydd ein gwirod yn trwytholchi\u2019r Madeira o\u2019r derw, gan ddatblygu ysgafnder a chymhlethdod cynyddol."}, {"text_idx": "#000017", "text": "O bryd i\u2019w gilydd byddwn yn defnyddio pren gwahanol ar gyfer gwahanol fathau o wisgi Penderyn, ond mae\u2019n wisgi blas mawn cain hyd yn oed (a gynhyrchir gan ddefnyddio casgenni blas mawn Albanaidd) yn cadw cymeriad y gwirod. Rydym yn defnyddio casgenni pren Port o Bortiwgal hefyd yn ogystal a\u0302 chasgenni Sieri Oloroso sych o Sbaen i orffen ein wisgi."}, {"text_idx": "#000018", "text": "Mae Distyllfa Penderyn ym Mharc Cenedlaethol Bannau Brycheiniog a daw\u2019n dw\u0302r o\u2019n ffynhonnell bur ni ein hunain yn y calchfaen carbonifferaidd ymhell o dan y ddistyllfa. Dyma\u2019r unig ddw\u0302r a ddefnyddir yn y broses ddistyllu a blendio ac mae\u2019n gynhwysyn hollbwysig yn ein wisgi brag. Mae\u2019r ddistyllfa wedi\u2019i lleoli uwchben dyfrhaen enfawr sy\u2019n cynnwys ffurfiannau creigiau a ffurfiwyd tua 340 miliwn o flynyddoedd yn o\u0302l."}, {"text_idx": "#000019", "text": "Mae\u2019r ddyfrhaen yn dal dw\u0302r sy\u2019n hidlo i lawr drwy\u2019r graean gwaelodol gorchuddiol yn y calchfaen. Mae\u2019r ffurfiant cyfan yn wely trwchus ac yn ddeunydd graenog ma\u0302n i ganolig ei faint. Cafodd ei ddyddodi mewn amgylchedd morol bas yn wreiddiol."}, {"text_idx": "#000020", "text": "Mae arwynebau hindreuliedig hynafol mewn rhai rhannau o\u2019r ffurfiant, wedi\u2019u gorchuddio a\u0302 phridd cysefin tenau mewn mannau lle\u2019r oedd y graig yn uwch na lefel y mo\u0302r am amser byr cyn cael ei boddi eto."}, {"text_idx": "#000021", "text": "Uwchben y ddaear, yn ystod yr Oes Ia\u0302, roedd fflochiau ia\u0302 oedd yn gorchuddio Gogledd Ewrop wedi cyrraedd y lledred lle mae Distyllfa Penderyn, oddeutu 2.6 miliwn o flynyddoedd yn o\u0302l. Wrth i\u2019r ia\u0302 encilio yn o\u0302l i\u2019r Arctig, dechreuodd tirwedd heddiw ddod i\u2019r amlwg."}, {"text_idx": "#000022", "text": "Mae Penderyn o fewn ffiniau Geoparc Cenedlaethol y Fforest Fawr hefyd. Dim ond 100 o Geoparciau sydd yna ar draws y byd ac maent yn cael eu gweinyddu gan UNESCO fel ardaloedd sydd a\u0302 \u2018threftadaeth ddaearegol o bwys mawr.\u2019"}]